ສານ​ຟີ​ລິບ​ປິນ​ ອອກໝາຍຈັບ ​ອະດີດ​ ປ. ອາ​ຣອຍ​​ໂຢ
ການ​ອອກໝາຍຈັບ​ ​ມີ​ຂຶ້ນບໍ່​ເທົ່າ​ໃດ​ຊົ່ວ​ໂມງ ລຸນ​ຫລັງທີ່ ​ຄະນະ​ກໍາມະການເລືອກ​ຕັ້ງ ​ອະນຸມັດ​​ໃຫ້​ຕັ້ງຂໍ້​ຫາ ​ຕໍ່ທ່ານນາງແລະສາມີ.​
ສານຂອງຟີລິບປິນອອກໝາຍຈັບ ອະດີດປະທານາທິບໍດີ ທ່ານນາງ ກລໍເຣຍ ອາຣອຍໂຢ (Gloria Arroyo) ໃນວັນສຸກມື້ນີ້ ໃນຂໍ້ຫາປອມແປງຄະແນນສຽງເລືອກຕັ້ງຢ່າງຂະໜານ ໃຫຍ່ ການອອກໝາຍຈັບດັ່ງກ່າວ ມີຂຶ້ນບໍ່ເທົ່າໃດຊົ່ວໂມງ ລຸນຫລັງທີ່ຄະນະກໍາມະການເລືອກ ຕັ້ງຂອງຟີລິບປິນ ໄດ້ອະນຸມັດໃຫ້ຕັ້ງຂໍ້ຫາຕໍ່ອະດີດຜູ້ນໍາຟີລິບປິນຄົນນີ້ ຄະນະກໍາມະການ ກ່າວວ່າ ການລົງໂທດທີ່ສູງສຸດສໍາລັບອາຊະຍະກໍາອັນນີ້ ກໍຄືການຈໍາຄຸກຕະຫລອດຊີວິດ ໝາຍຈັບດັ່ງກ່າວ ຫ້າມທ່ານນາງອາຣອຍໂຢ (Arroyo) ບໍ່ໃຫ້ອອກຈາກປະເທດໄປ ທ່ານ ນາງ ອາຣອຍໂຢ ແລະສາມີຂອງທ່ານນາງ ໄດ້ພະຍາຍາມຈະ ເດີນທາງອອກຈາກປະເທດ ໃນວັນອັງຄານຜ່ານມານີ້ ໂດຍກ່າວວ່າທ່ານນາງຈະໄປຫາທາງປິ່ນປົວກະດູກທີ່ເຈັບຢູ່ ພວກ ທ່ານໄດ້ຖືກຕໍາຫລວດຢຸດ ຢູ່ທີ່ ສະໜາມບິນມະນີລາ ແລະຂັດຂວາງບໍ່ໃຫ້ອອກເດີນທາງ ຍ້ອນວ່າການສອບສວນຍັງດໍາເນີນໄປຢູ່ ກະຊວງຍຸດຕິທໍາ ໄດ້ທໍາການສືບສວນ ທ່ານນາງອາຣອຍໂຢ ໃນຂໍ້ຫາສໍ້ໂກງ ຄະແນນສຽງ ໃນການເລືອກຕັ້ງຄັ້ງ ປີ 2004 ແລະ 2007 ທ່ານນາງ ແລະສາມີ ຍັງກໍາລັງຖືກສອບສວນ ໃນຂໍ້ຫາຄໍຣັບຊັນ ທີ່ກ່ຽວພັນກັບການເຊັນສັນຍາອະນຸມັດຕ່າງໆຂອງລັດຖະບານ ອີກດ້ວຍ